Žitňanská, Jana, poslankyňa NR SR (2020-03-25):
Ďakujem veľmi pekne. Ja musím povedať, že od začiatku tejto krízy sa na mňa obrátilo množstvo ľudí, ktorí musia riešiť situáciu či už ohľadom toho, že deti zostávajú doma alebo ohľadom toho, že majú svojich príbuzných v rôznych zariadeniach sociálnych služieb, a teda sú zo dňa na deň postavení niekedy pred neriešiteľnú situáciu. A ja sa veľmi teším, že dnes predpoludním, keď sme sa s pánom ministrom rozprávali o opatreniach, ktoré dnes priniesol do Národnej rady, sme sa zhodli na tom, že čo vieme urobiť dnes, urobme to dnes, pretože nevieme, či o deň, dva, o týždeň, dva, niekto z nás nebude nakazený a nebudeme musieť túto snemovňu na nejaký čas rozpustiť. Čiže aj touto cestou sa chcem poďakovať pánovi ministrovi, že súhlasil, že jeho návrh doplníme o dva pozmeňujúce návrhy, ktoré pomôžu ďalšiemu okruhu ľudí v tejto situáciu. Konkrétne ich uvediem. Ide o to, že máme množstvo klientov v rôznych zariadeniach sociálnych služieb, ktorí prevŕšia a teda ktorí dovŕšili 18 rok života alebo sú starší. Veľakrát tieto zariadenia tiež musia byť zatvorené a rodinní príslušníci stoja pred otázkou teda, ako sa postarať o týchto svojich odkázaných. Na tom, na čom sme sa dohodli s pánom ministrom, a opäť teda chcem za to poďakovať, za tú ústretovosť, je, že aj takíto ľudia, ktorí majú viac ako 18 rokov a sú odkázaní na pomoc príbuzného, v prípade teda, že sú v tej domácej starostlivosti a ten rodinný príslušník je povinný alebo teda nútený zanechať prácu, bude môcť poberať ošetrovné. Druhá vec, na ktorej sme sa dohodli, opäť vychádza z praxe a týka sa osobných asistentov. Upozornili ma na to viacerí ťažko zdravotne postihnutí, ktorí majú na niektoré úkony svojich rodinných príslušníkov a na niektoré ďalšie, ako viete zo zákona, proste musia mať nejakú cudziu osobu vzhľadom k tomu, že sa obávajú možnej nákazy, ktorá by mohla prísť z toho externého prostredia, tak nás požiadali, či vieme počas tejto krízy zabezpečiť, aby rodinní príslušníci mohli teda pracovať viac alebo viac sa starať o nich. A tým pádom chceme rozšíriť počet hodín, počas ktorých sa môžu o nich starať, a taktiež to chceme rozšíriť na všetky úkony. Ešte na záver, dovoľte mi tiež poďakovať vláde Slovenskej republiky za to, že, iste ste si všimli, že pri všetkých vystúpeniach mediálnych sú tieto výstupy tlmočené do slovenského posunkového jazyka. Ešte do včerajšieho dňa alebo predvčerajška tlmočníci tlmočili bez toho, že by mali rúško, a teda ja ďakujem za to, že aj týmto tlmočníkom bolo poskytnuté priehľadné rúško, pretože, ako viete, pri posunkovom jazyku nie sú dôležité len posunky rukami, ale samozrejme aj mimika. Takže za to chcem veľmi pekne poďakovať. A ja už som včera listom vyzvala aj televízie na Slovensku, že aby podľa možnosti tiež dali takéto rúška moderátorom, redaktorom alebo tým, ktorí vystupujú v televíziách, aby aj nedoslýchaví alebo ľudia, ktorí odzerajú z pier, mali možnosť lepšie pochopiť tieto informácie, pretože naozaj sme v krízovej situácii a chceme a potrebujeme, aby všetci ľudia na Slovensku mali možnosť dostať tieto informácie a podľa toho sa zariadiť. Takže ešte raz veľmi pekne ďakujem za ústretovosť a verím, že tento zákon schválime. (Potlesk.)